રશિયામાં રમાતી ફૂટબોલ વર્લ્ડ કપ-2018 સ્પર્ધામાં 23 જૂન, શનિવારે ગ્રુપ-Fની મેચમાં સ્વીડનને 2-1થી હરાવીને ગઈ વેળાના ચેમ્પિયન જર્મનીએ નોકઆઉટ તબક્કામાં પહોંચવાનો પોતાનો પડકાર જીવંત રાખ્યો છે. સ્વીડનના ઓલા ટોઈવોનને 32મી મિનિટે ગોલ કર્યો હતો. હાફ-ટાઈમ વખતે સ્કોર સ્વીડનની તરફેણમાં 1-0 હતો. બીજા હાફમાં જર્મન ખેલાડીઓએ વળતી લડત આપી હતી અને 48મી મિનિટે માર્કો રીયુસે ગોલ કર્યો હતો. મેચ ડ્રોમાં પરિણમશે એ નિશ્ચિત હતું ત્યાં 90 મિનિટના ફૂલ-ટાઈમ બાદ ઈન્જરી ટાઈમની પાંચમી અને મેચની છેલ્લી મિનિટે ટોની ક્રૂસે ફ્રી કિક દ્વારા ગોલ કરીને જર્મનીને સરસાઈ અપાવી હતી અને મેચ જિતાડી આપી હતી. ક્રૂસને ‘મેન ઓફ ધ મેચ’ ઘોષિત કરાયો હતો. જર્મની જો આ મેચ જીત્યું ન હોત તો સ્પર્ધાના ગ્રુપ સ્ટેજમાં જ બાકાત થઈ જવાની બદનામી ભોગવવી પડી હોત. ગ્રુપમાં હવે સ્વીડન અને જર્મની 3-3 પોઈન્ટ સાથે સમાન છે. મેક્સિકો 6 પોઈન્ટ સાથે મોખરે છે. સાઉથ કોરિયા હજી એકેય મેચ જીત્યું નથી. જર્મનીની છેલ્લી ગ્રુપ મેચ સાઉથ કોરિયા સામે અને સ્વીડનની છેલ્લી મેચ મેક્સિકો સામે છે.